ไช้ชวนชิมแวะมาทานและรีวิวร้านนี้เป็นประจำไม่ใช่อะไรหรอกนะ คือแบบว่ามันอยู่ใกล้ชนิดเดินไปถึง มีเหตุจำเป็นให้ต้องเดินผ่านร้านนี้อยู่บ่อย ๆ พยายามห้ามอกห้ามใจแล้ว แต่ครั้งนี้ทำใจไม่ได้จริง ๆ เพราะดันไปเจอโปรลด 50% เมื่อจองโต๊ะทานผ่านแอพยี่ห้อนึงตอน 4 โมงเย็น (ถ้าเป็นช่วงก่อนเที่ยงลด 30%) ซึ่งเป็นเวลา off-peak สุด ๆ จะบ่ายก็ไม่บ่าย จะเย็นก็ไม่เย็น นี่คือข้อดีของคนที่ทานอาหารในเวลายามวิกาล

กลับมาแก้ไขรีวิว เพราะเป็นการกิน 2 ครั้ง ครั้งแรกจัดไป 2 จาน กินคนเดียว (อ้วนหลาย ๆ) อีกครั้งมากินกับเพื่อนจัดโปรลด 30% ไป

- ข้าวหน้าหมูทอดซอสเดมิกลาส (230 บาท) มากินร้านนี้อดไม่ได้ต้องสั่งหมูทอด หรือไม่ก็ไก่ทอด เปลี่ยนหน้าซอสไปเรื่อย บางทีก็กินราดแกงกะหรี่บ้าง ถ้าช่วงไหนสลิมฟิตหน่อย ก็จะสั่งแบบชีสเยิ้มมาด้วย รสชาติอาหารจานนี้ก็อร่อยตามมาตรฐาน เหมาะสำหรับคุณหนู เพราะข้าวจะผัดกับซอสมะเขือ ทานง่าย แต่โดยส่วนตัวจะชอบอะไรแบบฮาร์ดคอร์ขึ้นมาหน่อย ดูเหมือนแกงกะหรี่จะถูกชะตาไช้ชวนชิมมากกว่า สำหรับเมนูหลักนี้ผมชอบสั่งคู่มากับ SETB คือมีสลัดและเครื่องดื่มมาพ่วงด้วย (เพิ่ม 50 บาท) เหตุที่ไม่ชอบอันที่มีน้ำซุป เพราะปกติสลัดกับซุปจะเสิร์ฟมาก่อนอาหารจานหลัก ซึ่งปกติเราจะทานซุปคู่กับข้าว ถ้ารอจนถึงเวลานั้น ซุปก็เย็นกันพอดี

- สปาเก็ตตี้ซอสโชยุหมูไข่ออนเซ็น (170 บาท) ส่วนเมนูนี้ขอบอกว่ายังไม่ค่อยประทับใจเท่าไหร่ เพราะมันให้รสชาติแบบกึ่ง ๆ จะเป็นยากิโซบะก็ไม่ใช่ จะเป็นสปาเก็ตตี้สไตล์ฝรั่งก็ไม่เชิง มีไข่ออนเซ็นโปะหน้ามาให้ด้วย อารมณ์คล้ายคาโบนาร่าแต่ไม่มีครีม รู้สึกงง ๆ เล็กน้อย ตัวเนื้อหมูถ้านุ่มเหมือนเวลากินข้าวหน้าหมู/เนื้อสไตล์ญี่ปุ่นจะเทพกว่านี้ อันนี้เนื้อหมูมันจะแห้งผาดไปนิดครับ ตั้งแต่ทานร้าน OMU มา เมนูนี้ไม่เข้าตากรรมการที่สุด แนะนำให้สั่งสปาคาโบตรง ๆ เลย น่าจะเข้ากันมากกว่าครับ

- ข้าวไข่ห่อหน้าไก่ย่างซอสมะเขือ (180 บาท) จานนี้เพื่อนเป็นคนสั่ง อันนี้ไม่ใช่สไตล์เราเลย ขออนุญาตข้ามไปนะครับ

- ข้าวไข่ห่อราดซอสแกงกะหรี่อบชีส (210 บาท) เพิ่มท็อปปิ้งหมูทอด (90 บาท) ตั้งแต่ทานมา ก็มีเมนูนี้แหละที่ถูกปากที่สุด ทั้งปริมาณ คุณภาพ ราคา และไขมัน เพื่อกันความรู้สึกผิดก็ทานคู่กับชาเขียวร้อนรัว ๆ ทานคู่กับ SETB นั่นแหละ จะมีเครื่องดื่มและสลัดเสิร์ฟมาคู่กัน

สรุปแล้วมื้อแรก กินไป 2 จานหลังจากหักส่วนลด 50% เหลือเพียง 275 บาท ส่วนครั้งที่ 2 ทาน 2 คน สั่งไป 2 อย่างหักส่วนลด 30% เหลือ 479 บาท ราคาพอ ๆ กับกินคนเดียวเลยแฮะ เอาเป็นว่าคุ้มมาก ๆ เลย นี่ถ้าทานเพียงแค่จานเดียวราคาคงเหลือไม่เกิน 200 บาท ผมคงต้องแวะเวียนมาที่ร้านนี้อยู่บ่อย ๆ ไม่ต้องแปลกใจไปหากเห็นผมโผล่มาที่นี่อีกครั้งเร็ว ๆ นี้ 555